
Térd protézisek minősítési módszere

A térdízület az emberi ízületek közül a legösszetettebb. A térd behajlítása során egyidejűleg többirányú mozgás és elfordulás lehetőségét biztosítja - illetve kényszeríti ki. Gépészeti szempontból a térdízület egy bonyolult mechanizmus. Kinetikai illetve kinematikai vizsgálatával a SZIE Biomechanikai Kutatócsoport hosszabb ideje foglalkozik. Az általuk mért értékeket is felhasználva készítette el a SOTE Ortopédiai Kutatócsoportja kísérleti térdprotézisét. Felmerült az igény egy, a protézis által vezérelt mozgást meghatározó készülékre, amely alapján annak minősítése is megvalósítható.
Alapvető műszaki probléma a protézis tervezésénél, hogy nem az érintkező felületeket kell leképezni protézissel, hanem a protézis ugyanolyan mozgást kell létrehozzon, mint amilyet az élő emberi térd. A protézis jóságának megítéléséhez ezt a feltételt teljesítő készüléket kellett létrehozni.
Korábbi tudományos dolgozatomban a megtervezett és legyártott vizsgálóberendezést mutattam be. A szerkezet egyszerű mechanizmusokból épült fel. Az elkészített készülék célja az volt, hogy a behajlítást létrehozó erők a tibia szabad mozgását ne akadályozzák, és a fellépő erőhatások és mozgások mérhetőek legyenek a térd-protézis teljes, 120°-os behajlítási tartományában.
A kísérleti vizsgálóberendezéssel végzett mérések és az első készülék tapasztalatai alapján egy új készüléket terveztem. A protézis behajlítását továbbra is léptetőmotoros meghajtással oldottam meg. Az új készülékhez kifejlesztettem egy kalibráló eszközt, amely lehetőséget nyújt a mérési folyamat megkezdése előtt a készülék kalibrálására.
A protézis beültető műtétek során esetenként az operáló orvos a keresztszalag eltávolítására kényszerül. Ekkor úgynevezett keresztszalag pótló protézist helyeznek be a betegbe. A készüléket alkalmassá tettem mind a hagyományos, mind a keresztszalag pótló protézisek mérésére is. A protézisek eltérő geometriai méreteihez, valamint a különböző gyártó cégekhez igazodóan méret és típus szerint kialakítva univerzális befogó szerkezetet készítettem.
Korábban kísérleti protéziseken végeztem méréseket, majd valódi, emberi lábakból kivett protéziseket vizsgáltam, amilyenek napjainkban is beépítésre kerülnek. Mérésekkel igazoltam a berendezés protézis minősítésére való alkalmasságát és a különböző protézisekhez tartozóan minősítési számot definiáltam.



